**Plenárne rokovanie ESSDE (Európsky sektorový sociálny dialóg vo vzdelávaní)**

Dňa 19. 12. 2024 sa uskutočnilo posledné zasadnutie ESSDE v roku 2024. Odborový zväz školstva zastupoval vedúci Úradu zväzu Juraj Stodolovský. Jedným z prvých bodov bolo predstavenie nového vedenia po nedávnej konferencii ETUCE a Valnom zhromaždení EFEE. Plénum formálne schválilo novozvoleného predsedu ETUCE Johna MacGabhanna, ako aj opätovne zvolenú predsedníčku EFEE Barbaru Novinec.

Významným bodom programu bola účasť výkonnej podpredsedníčky Európskej komisie Roxany Mînzatu, ktorá poskytla informácie o ďalšom pracovnom programe Komisie, najmä v oblastiach „Ľudia, zručnosti a pripravenosť“, ktoré zahŕňajú politiku zamestnanosti a vzdelávania. Delegáti s p. Mînzatu diskutovali o zosúladení iniciatív EÚ s prioritami v oblasti vzdelávania a dotkli sa nadchádzajúcich sektorových rokovaní týkajúcich sa práce na diaľku a práva na odpojenie, ktoré prebiehajú súbežne s očakávanou európskou legislatívnou iniciatívou a ktoré boli dohodnuté ako súčasť pracovného programu ESSDE na roky 2024-2026. Výsledkom by mala byť dohoda, ktorá umožní sociálnym partnerom v oblasti vzdelávania definovať svoj prístup k práci na diaľku a právo na odpojenie a umožní tiež prispôsobiť prípadnú iniciatívu EÚ špecifickým potrebám vzdelávacieho sektora. Plénum zároveň schválilo mandát na rokovania, ktoré sa začnú na jar 2025 s administratívnou a politickou podporou Európskej komisie. Táto iniciatíva podčiarkuje rastúcu potrebu riešiť rovnováhu medzi pracovným a súkromným životom a prispôsobiť sa meniacemu sa charakteru práce v oblasti vzdelávania.

Súčasťou plenárneho zasadnutia bola aj diskusia o násilí zo strany rodičov či študentov a tiež o obťažovaní na pracovisku. ETUCE a EFEE predstavili aktualizované multisektorové usmernenia na túto tému, ktoré boli delegáti následne schválené. Delegáti sa zapojili do zmysluplnej výmeny informácií o implementácii týchto usmernení v sektore vzdelávania, pričom zdôraznili dôležitosť podpory bezpečných a podporných pracovísk, ako aj prevencie a ochrany pred rodovo podmieneným a domácim násilím.

Ďalej boli na stretnutí načrtnuté Generálnym riaditeľstvom Európskej komisie pre rozpočet (GR BUDG) reformy viacročného finančného rámca (VFR) na roky 2028 – 2035. Delegáti diskutovali o úlohe sociálnych partnerov v tomto procese a o požiadavke, aby financovanie vzdelávania zostalo prioritou v dlhodobom plánovaní rozpočtu EÚ. V diskusii bola zdôraznená dôležitosť zabezpečenia primeraných zdrojov pre oblasť vzdelávania, aby mohlo efektívne pripravovať mladých ľudí na výzvy budúcnosti.

Na záver bol prezentovaný nový interaktívny online nástroj na hodnotenie rizík v oblasti vysokoškolského vzdelávania a výskumu, ktorý naznačil jeho potenciál pri zlepšovaní bezpečnosti a ochrany zdravia na pracovisku. Delegáti diskutovali o možnostiach sociálnych partnerov pri implementácii a využívania tohto nástroja na národnej úrovni.